वह एक `टिपिकल' कांग्रेसी चरित्र भी है, इसलिए उसका चरित्र पूरी पार्टी के पतन को प्रतीकित करता है. यह पतन वस्तुत: आज़ादी के पहले विभिन्न प्रांतों में कांग्रेसी मंत्रिमंडल के गठन के साथ ही शुरू हो गया था. १९४७ के कांग्रेसी मंत्रिमंडल के समय पूर्णिया में एक अंग्रेज कलक्टर आया था. उसने ज़मीन पर संथालों का हक दिलाने की दिशा में कुछ प्रयास किया था, जिसका परिणाम यह हुआ कि जिले भर के भूमिहार, जमींदार और घबरा गए. अधिकांश नेता भूमिहार थे. उन्होंने अंग्रेज कलक्टर पर यह इलजाम लगाकर कि वह संथालों को भड़काकर, अशांति फैलाकर, कांग्रेसी मंत्रिमंडल को असफल बनाने का षड्यंत्र कर रहा है, उसकी तुरंत बदली करा दी. `कांग्रेस संदेश' के संपादकीय में संथालों के प्रति थोड़ी सहानुभूति प्रकट की गई थी. जिला मंत्री ने आंखें तरेरकर संपादक विद्यालंकार से कहा था `विद्यापीठ का शास्त्र यहां काम नहीं देगा.' बालदेव को अफसोस है कि वह खेलावन भैया की ज़मीन कायमी बटाईदार कलरू पासवान से छुड़ाकर उन्हें नहीं दिला सकता, क्योंकि कालीचरन के कारण पासवान टोले में अब उसकी पैठ नहीं रही. वह क्षोभ से भरा हुआ है कि चौधरीजी की इतनी सेवा की, लेकिन जिला कमेटी के मेम्बर तहसीलदार साहब हो गए. कपड़े की मेम्बरी भी नहीं रही. नमक कानून के समय जेल जाने का यही इनाम मिला है. इस तरह कांग्रेस में सत्ता लोभ का आरंभ हुआ. उससे भिन्न बावनदास का चरित्र है, जो कांग्रेस के पतन से बेजार है. एक रात वह पिकेटिंग के दिनों को याद करते हुए बालदेव से कहता है, `चानमल मरबाड़ी के बेटा सागरमल ने अपने हाथों सभी भोलटियरों को पीटा था. जेहल में भोलटियरों को रखने के लिए सरकार को खर्चा दिया था. वह सागरमल आज नरपत थाना कांग्रेस का सभापति है. और सुनोगे?... दुलारचंद कापरा को जानते हो न? वही जुआ कंपनी वाला, एक बार नेपाली लड़कियों को भगाकर लाते समय जो जोगबनी में पकड़ा गया था. वह कटहा थाना का सिकरेटरी है.'